
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада органа општине Косјерић, по сопственој иницијативи, Заштитник грађана  
У Т В Р Ђ У Ј Е

Општина Косјерић начинила je пропуст у раду на штету права грађана на здраву животну средину тиме што није благовремено испунила законску обавезу и донела План квалитета ваздуха и Краткорочни акциони план.
На основу утврђених недостатака у раду, Заштитник грађана упућује општини Косјерић  следеће 
П Р Е П О Р У К Е

Општина Косјерић ће преко надлежних органа, у циљу ефикасног управљања квалитетом ваздуха,  без одлагања предузети све неопходне мере у циљу доношења, односно усвајања Плана квалитета ваздуха и Краткорочног акционог плана.
Општина Косјерић обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
У 2018. години u Републици Србији квалитет ваздуха је званично био оцењен III категоријом (прекомерно загађен ваздух), и то у Београду, Нишу, Краљеву, Ваљеву, Крагујевцу, Суботици, Сремској Митровици, Панчеву, Ужицу, Смедереву и Косјерићу. У свим овим местима узрок прекомерног загађења биле су суспендоване честице ПМ10 и/или ПМ2,5. Према доступним подацима, допринос друмског саобраћаја је био по 6% за обе наведене загађујуће материје, док је већина емисија долазила из топлана снаге мање од 50 МW и индивидуалних ложишта. Наведени тренд из 2018. године настављен је и у 2019. години. Наиме, прекомерна загађеност ваздуха у појединим локалним самоуправама у којима je претходних месеци забележенa високa концентрацијa поменутих честица оправдано је узнемирила јавност и грађане и недвосмислено указала на неопходност предузимања хитних мера у циљу успостављања препоручених безбедносних граница за квалитета ваздуха. 

Имајући у виду да није реч о краткотрајној појави већ о дугогодишњем проблему загађења, те да се стиче утисак да приступ решавању истог није адекватан и еквивалентан потребама за ефикасним и системским поступањем, Заштитник грађана је оценио да су у конкретном случају, сходно одредби члана 32. Закона о Заштитнику грађана („Сл. гласник РС“, број 79/05 и 54/07) испуњени услови за поступање овог органа по сопственој иницијативи према надлежним органима општине Косјерић, којим поводом је Заштитник грађана упутио акт дел. бр. 796 од 14.01.2020. године.
Општина Косјерић обавестила је Заштитника грађана дописом бр. 501-3/2020 од дана 30.01.2020. године о активностима које је та јединица локалне самоуправе предузела ради побољшања квалитета ваздуха. У допису се наводи да се мерење квалитета ваздуха врши од 2010. године, у чему је дошло до прекида у трајању од неколико година услед кварова на мерним уређајима које општина није имала средстаца да отклони, те је од 2018. године у споразуму са Агенцијом за заштиту животне средине мерна станица прешла у њихово власништво, ради отклањања кварова и даљег одржавања мерне станице. Наводи се даље да је мерна станица у функцији и мери квалитет ваздуха, при чему су подаци о измереним вредностима доступни на сајту Агенције. У предметном изјашњењу стоји и да су у вези са загађењем ваздуха одржаване трибине. Наводи се да је у току спровођење активности ради реализације пројекта изградње котларнице на биомасу и природни гас, чиме се планира престанак коришћења мазута као енергента и његова замена еколошки прихватљивијим горивима. Такође је наведено да се планира гасификација градског дела општине, те да ће бити спроведена анкета којом ће се сагледати спремност индивидуалних домаћинстава за прелазак на природни гас. Истиче се да је у току израда Краткорочног акционог плана и да се велика пажња посвећује унапређењу енергетске ефикасности зграда у јавној својини. Планирано је да општина конкурише на конкурсу за доделу средстава за пошумљавање јавних површина. На крају се наводи да је због ангажовања општине Косјерић на решавању проблема аерозагађења, предсеник општине именован у Радну групу за доношење мера за смањење аерозагађења коју је формирало Министарство заштите животне средине. 

Општина Косјерић обавестила је додатним изјашњењем акт бр. 501-3/2020 од дана 13.07.2020. године  Заштитника грађана о томе да План квалитета ваздуха, као ни Краткорочни акциони план нису донети. Наводи се да је председник општине почетком године предузимао неке активности тим поводом, али да због уведеног ванредног стања због пандемије вируса COVID 19 није било услова да се предузуму потребне мере. Даље се истиче да је општински инспектор за заштиту животне средине споразумно раскинуо уговор о раду у међувремену, а да општина Косјерић тежи изради предметних планова. На крају изјашњења се наводи да општина има потписан уговор са Заводом за јавно здравље Ужице о контроли квалитета ваздуха у животној средини, да се подаци о резултатима мерења општини достављају једном месечно. Наводи се да постоји једна мерна станица Агенције за заштиту животне средине која врши аутоматски мониторинг, а да су резултати контроле квалитета ваздуха грађанима доступни преко сајта Агенције, као и да су о истим обавештени преко локалних медија и трибина.
* * *
Устав Републике Србијe ("Сл. гласник РС", бр. 98/2006) чланом  74. јемчи право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о заштити ваздуха ("Сл. гласник РС", бр. 36/2009 и 10/2013) уређује се управљање квалитетом ваздуха и одређују мере, начин организовања и контрола спровођења заштите и побољшања квалитета ваздуха као природне вредности од општег интереса која ужива посебну заштиту. 
Сходно одредбама члана 9. овог закона, у циљу ефикасног управљања квалитетом ваздуха успоставља се јединствени функционални систем праћења и контроле степена загађења ваздуха и одржавања базе података о квалитету ваздуха. Република Србија, аутономна покрајина и јединица локалне самоуправе, у оквиру своје надлежности утврђене законом, обезбеђују мониторинг квалитета ваздуха. 

Локална мрежа мерних станица и/или мерних места успоставља се за праћење квалитета ваздуха на нивоу аутономне покрајине и јединице локалне самоуправе. Локалну мрежу чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја, у складу са својим потребама и могућностима. Мониторинг квалитета ваздуха у локалној мрежи обавља се према програму који за своју територију доноси надлежни орган аутономне покрајине и надлежни орган јединице локалне самоуправе.

Сходно члану 22. став 3. Закона о заштити ваздуха, у зони и/или агломерацији у којој је утврђено да је квалитет ваздуха треће категорије спроводе се мере за смањење загађивања ваздуха, ради краткорочног постизања толерантних вредности и дугорочног обезбеђивања граничних вредности.

У зонама и агломерацијама у којима је ваздух треће категорије, односно када загађење ваздуха превазилази ефекте мера које се предузимају, односно када је угрожен капацитет животне средине или постоји стално загађење ваздуха на одређеном простору, надлежни орган аутономне покрајине и надлежни орган јединице локалне самоуправе дужан је да донесе План квалитета ваздуха са циљем да се постигну одговарајуће граничне вредности или циљне вредности утврђене Уредбом о условима за мониторинг и захтевима квалитета ваздуха („Сл. гласник РС, бр. 11/2010, 75/2010 и 63/2013). Министарство даје сагласност на планове квалитета ваздуха.
Према одредбама члана 33. Закона о заштити ваздуха, надлежни орган аутономне покрајине, односно надлежни орган јединице локалне самоуправе је дужан да донесе краткорочне акционе планове у зони или агломерацији која се налази на њиховој територији у случају да: постоји опасност да нивои загађујућих материја у ваздуху прекораче једну или више концентрација опасних по здравље људи утврђених захтевима квалитета ваздуха; постоји опасност да се прекорачи концентрација приземног озона опасна по здравље људи, утврђена Уредбом о условима за мониторинг и захтевима квалитета ваздуха, ако надлежни орган процени, узимајући у обзир географске, метеоролошке и економске услове, да постоји значајан потенцијал да се смањи ризик, трајање и озбиљност таквог прекорачења.

* * *

Сагледавши наведене прописе и податке до којих се дошло током спроведеног поступка контроле правилности и законитости рада, утврђено је да су надлежни органи општине Косјерић пропустили да испуне законске обавезе доношења Плана квалитета ваздуха и Краткорочног акционог плана услед чега се не може приступити ефикасним управљањем квалитета ваздуха, а за који се у претходном периоду показало да није адекватног квалитета, односно да је прекомерно загађен.

Упркос томе што закон не предвиђа рокове у којима су надлежни органи дужни да донесу План квалитета ваздуха, неопходно је имати у виду да је ваздух у општини Косјерић оцењен трећом категоријом још 2018. године, а да План квалитета ваздуха и Краткорочни акциони план до данас чак нису ни израђени. Сходно наведеном Заштитник грађана сматра да је реч о грубом кршењу закона, а на штету права грађана Косјерића на здраву животну средину. 
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 

На основу свих утврђених чињеница и околности, Заштитник грађана је утврдио пропуст у правилности и законитости надлежних органа Општине Косјерић на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић 


Доставити:

- општини Косјерић
- у списе предмета;

